Man gee hom oor na wag omgery is‘n Skermskoot uit die video toon hoe die veiligheidswag voor die bakkie staan. (Video: Intelligence Bureau SA) ŉ Agt‑en‑dertigjarige man het hom Woensdagoggend by die Stellenbosch-polisiekantoor oorgegee in verband met die voorval waar ŉ veiligheidswag in ŉ parkeerarea van ŉ winkelsentrum in Stellenbosch raakgery is. Volgens sers. Noloyiso Rwexana, woordvoerder van die polisie, sal die man Vrydag op aanklag van poging tot moord in die hof verskyn. ŉ Video van die voorval het vroeër die week opslae op sosiale media gemaak. Dit wys hoe ŉ wit Corsa-bakkie die parkeerarea binnekom en in ŉ parkeerplek intrek. Die beeldmateriaal spring dan na waar die voertuig ŉ ruk later uit dié parkeerarea trek. Die veiligheidswag lê bewegingloos op die grond nadat die voertuig oor hom gery het. (Skermskoot: Intelligence Bureau SA) Die veiligheidswag probeer die verkeer reguleer en staan effens voor die motor. Die motor ry dan oomblikke later oor die veiligheidswag wat vermoedelik nie uit die pad wou beweeg nie. Sosialemediagebruikers het met skok en afgryse op die video gereageer. Die voorval het op 30 April tussen 14:30 en 15:00 plaasgevind. Die wag is na ŉ nabygeleë hospitaal vir mediese behandeling geneem. Sy toestand en die aard van sy beserings is in dié stadium onbekend.